Podľa článku 10 Pokrajinského parlamentného uznesenia o pridelení rozpočtových prostriedkov na financovanie a spolufinancovanie programových aktivít a projektov v oblasti základného a stredného vzdelávania a výchovy a žiackeho štandardu v Autonómnej pokrajine Vojvodine (Úradný vestník APV číslo 14/15 a 10/17) a článku 16 odsek 2 Pokrajinského parlamentného uznesenia o pokrajinskej správe (Úradný vestník APV číslo 37/14, 54/14 – i. uznesenie a 37/16) pokrajinský tajomník vzdelávania, predpisov, správy a národnostných menšín – národnostných spoločenstiev vyniesol

**PRAVIDLÁ O PRIDELENÍ ROZPOČTOVÝCH PROSTRIEDKOV POKRAJINSKÉHO SEKRETARIÁTU VZDELÁVANIA, PREDPISOV, SPRÁVY A NÁRODNOSTNÝCH MENŠÍN**

– NÁRODNOSTNÝCH SPOLOČENSTIEV NA FINANCOVANIE A SPOLUFINACOVANIE

MODERNIZÁCIE INFRAŠTRUKTÚRY PREDŠKOLSKÝCH USTANOVIZNÍ

NA ÚZEMÍ AP VOJVODINY

Článok 1

Týmito pravidlami sa upravujú spôsob, podmienky a kritéria pridelenia rozpočtových prostriedkov jednotkám lokálnej samosprávy na území AP Vojvodiny pre potreby financovania a spolufinancovania modernizácie infraštruktúry predškolských ustanovizní na území AP Vojvodiny v súlade s apropriáciami povolenými rozhodnutím o rozpočte Autonómnej pokrajiny Vojvodiny v rámci osobitného oddielu Pokrajinského sekretariátu vzdelávania, predpisov, správy a národnostných menšín – národnostných spoločenstiev (ďalej: sekretariát).

Pod modernizáciou infraštruktúry predškolských ustanovizní na území AP Vojvodiny v zmysle týchto pravidiel sa rozumie výstavba, a dostavba, rekonštrukcia, adaptácia, sanácia, investičná údržba objektov, bežná údržba budov a objektov, obstaranie technickej dokumentácie a obstaranie vybavenia.

Článok 2

Právo na pridelenie prostriedkov z článku 1 majú jednotky lokálnej samosprávy na území AP Vojvodiny.

Článok 3

Pridelenie prostriedkov na financovanie a spolufinancovanie na účely z článku 1 sa koná na základe súbehu.

Súbeh sa môže vypísať na určitý účel, viac účelov alebo všetky účely z článku 1 odsek 2, čo sa určí súbehom.

Súbeh obsahuje údaje o názve aktu na základe ktorého sa vypisuje súbeh, výšku celkových prostriedkov určených na pridelenie na základe súbehu, kto sa môže prihlásiť na súbeh a pre ktoré účely, spôsob a lehotu na podávanie prihlášok na súbeh, ako aj inú dokumentáciu, ktorou sa dokáže splnenie podmienok na podávanie prihlášky na súbeh a kritériá na hodnotenie prihlášok.

Článok 4

Súbeh sa uverejňuje na úradnej internetovej stránke sekretariátu, v Úradnom vestníku Autonómnej pokrajiny Vojvodiny a v jednom z verejných médií, ktoré kryje celé územie AP Vojvodiny.

Súbeh sa môže uverejniť aj v jazykoch národnostných menšín – národnostných spoločenstiev, ktoré sa úradne používajú v práci orgánov AP Vojvodiny.

Článok 5

Prihláška sa podáva v písanej podobe na jednotnom tlačive, ktoré sa uverejňuje na internetovej stránke sekretariátu a obsahuje všeobecné údaje o podávateľovi, všeobecné údaje o predškolskej ustanovizni, pre ktorej potreby sa vyhotovuje technická dokumentácia, názov projektu, obdobie realizácie, určené aktivity, očakávané výsledky, finančný plán ako aj plánovanú lehotu zakončenia projektu.

Sekretariát si ponecháva právo od podávateľa žiadosti, ak je to potrebné, žiadať dodatočnú dokumentáciu a informácie.

Článok 6

Komisia nebude rozoberať:

- neúplné prihlášky,

- oneskorené prihlášky (prihlášky zaslaté po uplynutí lehoty, ktorá je označená ako posledný deň súbehu),

- nedovolené prihlášky (prihlášky podané neoprávenou osobou a subjektmi, ktoré nie sú určené v súbehu),

- prihlášky, ktoré sa nevzťahujú na súbehom určené účely,

- prihlášky užívateľov, ktorí v prechádzajúcom období nezdokladovali prostriedky pridelené pokrajinským rozpočtom naratívnymi a finančnými správami.

Článok 7

Kritériá na hodnotenie prihlášok sú:

1. význam uskutočnenia projektu pre bezpečnosť detí, vychovávateľov a zamestnancov, ktorí používajú objekty,
2. význam uskutočnenia projektu pre zabezpečenie kvalitných podmienok na pobyt a výchovno-vzdelávaciu prácu,
3. finančná oprávnenosť projektu,
4. udržateľnosť projektu,
5. aktivity, ktoré sú podniknuté za účelom uskutočnenia projektu,
6. zabezpečené zdroje prostriedkov na uskutočnenie projektu.

Článok 8

Pokrajinský tajomník poverený úkonmi vzdelávania (ďalej: pokrajinský tajomník) zriaďuje Komisiu na uskutočnenie súbehu (ďalej: komisia).

Komisia rozoberá prihlášky odovzdané na súbeh.

Po rozobratí podaných prihlášok na súbeh komisia zostavuje zdôvodnený návrh na pridelenie prostriedkov a doručuje ho pokrajinskému tajomníkovi.

Článok 9

Pokrajinský tajomník rozoberá návrh komisie a rozhoduje o rozvrhnutí prostriedkov užívateľom rozhodnutím.

Rozhodnutie z odseku 1 tohto článku je konečné.

Výsledky súbehu sa zverejňujú na webovej stránke sekretariátu.

Článok 10

Záväzok pridelenia prostriedkov sekretariát preberá na základe zmluvy, v zmysle zákona, ktorým sa upravuje rozpočtový systém.

Článok 11

Užívateľ je povinný pridelené prostriedky používať účelovo a zákonne a neminuté prostriedky vrátiť do rozpočtu AP Vojvodiny.

Užívateľ je povinný podať správu o používaní prostriedkov najneskôr do 15 (pätnásť) dní po stanovenej lehote na realizáciu účelu, na aký sa prostriedky pridelili, s príslušnou dokumentáciou, ktorú overili zodpovedné osoby.

Užívateľ je povinný nadobudnuté prostriedky vrátiť do rozpočtu AP Vojvodiny, ak sa zistí, že sa prostriedky nepoužívajú na realizáciu účelu, na akú sa pridelili.

Ak užívateľ neodovzdá správu z odseku 2 tohto článku, stráca právo uchádzať sa na súbehu o rozvrhnutie prostriedkov s novými programami, resp. projektmi.

Ak jestvujú pochybnosti, že sa pridelené prostriedky v jednotlivých prípadoch neúčelovo minuli, pokrajinský sekretariát začne konanie pred pokrajinským orgánom správy pre rozpočtovú inšpekciu z dôvodu kontroly účelového a zákonného používania prostriedkov.

Článok 12

Tieto pravidlá nadobúdajú platnosť deň po uverejnení Úradným vestníkom Autonómnej pokrajiny Vojvodiny, a budú zverejnené webovej stránke sekretariátu Pokrajinského sekretariátu vzdelávania, predpisov, správy a národnostných menšín – národnostných spoločenstiev.

Číslo: 128-451-1412/2017

Nový Sad 13. marca 2017

Pokrajinský tajomník

Mihály Nyilas v. r.